钦定古今图书集成/明伦汇编/闺媛典/第068卷 > 高诚妻张氏
## 钦定古今图书集成/明伦汇编/闺媛典/第068卷 > 高诚妻张氏

按《兖州府志》：“张氏，高诚妻，滕县人。诚父朝用，山西贾
人也。客于滕，女生二岁许诚。其后朝用贫不能聘，自
请罢婚，张执不从，父乃赘诚于家。甫一年，诚西归不
还。明年，传言诚死，诚兄论欲嫁之，张剪发以誓。富人
邓谨欲娶之，曰：‘无发亦可’。张复割其耳，谨惧乃止。论
又阴许贾人谢凤，将娶之夕，张始知，乃沐浴更衣，怀”
其夫遗镜，泣谓所亲曰：“吾所以断发割耳而不死者，
以诚存亡未可必，欲有待也，今已矣。”遂缢而死。